డయానా హేడెన్

డయానా హేడెన్ (జ. 1 మే 1973) ఒక భారతీయ నటి, మోడల్. మిస్ వరల్డ్ 1997 విజేత. ఈమె భారతదేశం నుండి మిస్ వరల్డ్‌గా ఎన్నికైన మూడవ మహిళ. అంతే కాక ఈమె అందాలపోటీలలో 1997లో మూడు ఉపవిభాగాలలో టైటిల్స్ సాధించింది. ఈ ఘనత సాధించిన మిస్ వరల్డ్ ఈమె ఒకతే.

ఆరంభ జీవితం
డయానా ఒక ఆంగ్లో ఇండియన్ క్రైస్తవ కుటుంబంలో హైదరాబాదులో జన్మించింది. ఈమె సెయింట్ ఆన్స్ హైస్కూలు, సికిందరాబాదులో చదువుకుంది.

ఈమె మోడలింగ్‌ను వృత్తిగా స్వీకరించడానికి ముందు ఎన్‌కోర్ అనే కంపెనీ ఈవెంట్ మేనేజర్‌గా, బి.ఎం.జి.క్రెసెండో అనే సంస్థలో పౌరసంబంధాల అధికారిగా పనిచేసింది.

అందాల పోటీలు
ఈమె తన 23వ యేట మిత్రుల ప్రోద్బలంతో "ఫెమినా మిస్ ఇండియా" పోటీలలో పాల్గొనింది. ఈమె ఫెమినా మిస్ ఇండియా 1997 పోటీలలో షార్ట్‌లిస్ట్ చేయబడి రెండవ స్థానాన్ని దక్కించుకుంది. "మిస్ ఇండియా వరల్డ్" టైటిల్‌ను గెలుచుకుంది. సేచెల్లిస్‌లో జరిగిన 47వ ప్రపంచ సుందరి పోటీలలో ఈమె భారతదేశం తరఫున పాల్గొనింది. ఆ పోటీలలో 86మంది అందగత్తెలతో పోటీపడి "మిస్ వరల్డ్ 1997"గా కిరీటాన్ని పొందింది. ఈమె ఈ పోటీలలో "మిస్ వరల్డ్ - ఆసియా & ఓషియానా", "మిస్ ఫోటోజెనిక్", "స్పెక్టాక్యులర్ స్విమ్‌వేర్" అనే మూడు ఉపవిభాగాలలో టైటిల్స్‌ను సంపాదించుకుంది. ఈ విధంగా మిస్ వరల్డ్ పోటీలలో "మిస్ వరల్డ్" టైటిల్‌తో పాటు మూడు సబ్‌టైటిళ్లను పొందిన ఏకైక వ్యక్తిగా ఈమె నిలిచింది. రీటాఫారియా(1966), ఐశ్వర్య రాయ్(1884) ల తర్వాత "ప్రపంచ సుందరి"గా ఎన్నికైన మూడవ భారతీయ మహిళ డయానా హేడెన్.  

ప్రపంచ సుందరి విజయం తర్వాత ఈమె లోరియల్, కోల్గేట్, ఛోపార్డ్ వంటి సంస్థలతో మోడల్‌గా ఒప్పందం కుదుర్చుకుంది. ఈమె ఛైల్డ్ రైట్స్ అండ్ యూ (క్రై), గ్రీన్‌పీస్, పెటా, స్పాస్టిక్స్ సొసైటీ వంటి అనేక స్వచ్ఛంద సంస్థలతో కలిసి పనిచేసింది. ఈమె కాన్సర్, ఎయిడ్స్ వంటి వ్యాధులపై అవగాహన పెంచడానికి తన వంతు కృషిచేసింది.

వృత్తి
ప్రపంచ సుందరి విజయం తర్వాత ఈమె లండన్ వెళ్ళి "రాయల్ అకాడమీ ఆఫ్ డ్రమెటిక్ ఆర్ట్" సంస్థలో యాక్టింగ్ కోర్సులో చేరింది.ఇంకా డ్రామా స్టూడియో లండన్‌లో కూడా చదివింది. ఇక్కడ షేక్‌స్పియర్ నాటకాలపై దృష్టి పెట్టింది. స్టూడియో తరఫున ఉత్తమ నటిగా నామినేట్ చేయబడింది. 2001లో దక్షిణ ఆఫ్రికాలో షేక్‌స్పియర్ నాటకం ఒథెల్లో ఆధారంగా నిర్మించబడిన సినిమాలో తొలిసారి నటించింది. 

2008లో ఈమె బిగ్‌బాస్ (హిందీ సీజన్ 2)టెలివిజన్ సీరీస్‌లో  వైల్డ్ కార్డ్ ఎంట్రీ ద్వారా ప్రవేశించి 13వ వారం వరకూ కొనసాగింది.

ఈమె వ్యక్తిత్వ వికాసం, ఆత్మవిశ్వాసం అంశాలుగా ఎ బ్యూటిఫుల్ ట్రూత్ అనే పుస్తకాన్ని రచించింది.2012,ఆగష్టు 6న విడుదలైన ఈ పుస్తకం వ్రాయడానికి ఈమెకు రెండు సంవత్సరాలు పట్టింది.

వ్యక్తిగత జీవితం
ఈమె లాస్ వెగాస్‌కు చెందిన కొలిన్ డిక్ అనే వ్యక్తిని వివాహం చేసుకుంది. అతడు ముంబైలో ఒక అంతర్జాతీయ ఎన్.జి.వోలో పనిచేశాడు. ఒక ఇంటర్వ్యూలో తన అపార్ట్‌మెంటులో అద్దెకు దిగిన సందర్భంలో తొలిసారి డిక్‌ను కలుసుకున్నట్లు తెలియజేసింది. వీరి వివాహం 2013 సెప్టెంబర్ 13న బంధుమిత్రుల సమక్షంలో లాస్ వెగాస్‌లో ఒక కంట్రీ క్లబ్‌లో జరిగింది.

ఈమె 2016లో ఒక కుమార్తెను, 2018లో ఒక కుమార్తెను, ఒక కుమారుడు (కవలపిల్లలు)ను ప్రసవించింది.

ఫిల్మోగ్రఫీ

సినిమాలు

టెలివిజన్

మూలాలు

బయటి లింకులు
 

1973 జననాలు
ఫెమినా భారత సుందరి విజేతలు
ఆంగ్లో ఇండియన్ వ్యక్తులు
భారతీయ క్రైస్తవులు
భారతీయ సినిమా నటీమణులు
జీవిస్తున్న ప్రజలు
ప్రపంచ సుందరి విజేతలు
హిందీ సినిమా నటీమణులు